1Ŋic moc e mamana tarahec juocmuzi mu bâtiŋ ecnepie maname biaŋkeocmu, â ŋic mutuc matacnezi ine mu bâtiŋ qikiŋneocmu.
2Wofuŋ e gie biaŋne hone aŋac ejareekac, â ŋic wiac hehesicne mana biric eeŋgopieŋ jaŋe ine mana gâpâre‐jareekac.
3Ŋic moc e wiac sindaŋne eocmuzi sâcne qiŋ herâ mi domaocmu, ŋic tiŋne jaŋe ine tie farane mi eniŋmu.
4Ŋonâŋ biaŋnezi ŋowe‐ticnere eridu tinac eekac, â ŋokac moc e ŋowe‐ticne mimi qaqa ecneocmuzi ine, umbeŋzi ŋic siec‐ticne nâekac irec sâc eocmu.
5Ŋic tiŋne jaŋe dâŋ biaŋne maŋkerâ jueŋgopieŋ, ŋic sindaŋne jaŋe ine eeatuc dâŋ sawa nâzâeŋgopieŋ.
6Ŋic sindaŋne jaŋere dâŋ izi ʒika iŋucne ŋic bâʒâic‐jopaekac, â ŋic tiŋne jaŋere dâŋzi ine ŋic ʒâic busâqoc faio juhapie bafic‐jopaekac.
7Ŋic sindaŋne jaŋe waha jopame omaeniŋmu, â ŋic tiŋne jaŋe ine mimiŋzi ɋâric jufehuc juniŋmu.
8Ŋoŋe mamanahec jupie ŋic jaŋe mumbiaŋ‐ŋopaniŋmu, â mutuc matacne juhapie ine mana wahac‐ŋopaniŋmu.
9Ŋic moc e maŋhuhuŋ juhuc nânâre hâmozacte gie bame biaŋkeocmu, â ŋic moc e ine ʒâŋe biŋe‐ticne sawa feocte manasuhuc ojoŋ juocmuzi nânâre hâmoocmu.
10Ŋic biaŋne jaŋe qowifâc‐jeŋic aijakic jaha hone maiŋ ejareniŋmu, â ŋic sindaŋne jaŋe ine hone qâoma ejareniŋmu.
11Ŋic moc e ʒoɋachec jaha hesarac gie baocmuzi nânâ sâcne bâfuaocmu, â ŋic moc e mutuc erâ qâoma juocmuzi ine roroc qaŋqaŋne juocmu.
12Ŋic sindaŋne jaŋe wiac hehesicne sawa eniŋte maŋkeeŋgopieŋ, â ŋic tiŋne jaŋe ine sanaŋkerâ domaniŋte manasueŋgopieŋ.
13Ŋic sindaŋne e jahacne dâŋzi bitiŋ ecneha raʒime kiocmu, â ŋic siocmâc eki ine ʒârâ hâriŋko mi feocmu.
14Ŋic moc e miczi dâŋ muekac irec sâcko wiac roekac, â moc e mezi gie baekac irec sâc jaha wiac roekac.
15Ŋic mutuc matacne e jahacne maname sâckeekac, â ŋic maŋɋârâŋheczi ine ŋic gâcne jaŋere dâŋ manaekac.
16Ŋic mutucnezi maŋʒoc‐ticnere fuŋne onʒoŋ jaha bataniŋkeekac, ŋic mamanahec musoriŋkepie ine mamana sâqoc biac mi bâfuaekac.
17Ŋic sioc tâmiriczi dâŋ fârine sawa muekac, â burecŋiczi ine eeatuc dâŋ muekac.
18Ŋic maŋʒochec ere dâŋzi ʒika iŋucne kicnâpoekac, â ŋic maŋɋârâŋhec ere dâŋzi ine âgo bacnâpoekac.
19Jâmbomac dâŋzi forahuc juocmu sanaŋ, â burecdâŋzi ine biac omaeocmu.
20Wiac hehesicne mana biric eeŋgopieŋ jaŋere maŋko eeatuc foekac, â wiac biaŋne mana biric eeŋgopieŋ jaŋe ine bubiaŋ bâfuaeŋgopieŋ.
21Ŋic tiŋne jaŋe wiac hâhâwicne mi fua‐jareekac, â ŋic sindaŋne jaŋe ine ʒârâ ʒâpâ faio boc feeŋgopieŋ.
22Wofuŋ e burecŋic jaŋere maname mamakâcne eekac, â ŋic sioc tâmiric jaŋere ine maname biaŋkeekac.
23Ŋic maŋɋârâŋhec jaŋe mamana‐jeŋic boc mi mutaniŋkeeŋgopieŋ, â ŋic mutucne jaŋe ine mutuc‐jeŋicte fuŋne musokaeŋgopieŋ.
24Ŋic moc e gie ʒoɋachec baocmuzi ʒâŋe biŋehec erâ guriŋ bapa ŋic juocmu, â moc e ine ojoŋ juocmuzi kiŋaŋ gie sawa bahuc juocmu.
25Mana mezac ee izi ŋic maŋnâŋec bawahaekac, â âgodâŋzi ine bubiaŋ bâfua‐nâreekac.
26Ŋic tiŋne jaŋe sâqocne wisecneeŋgopieŋ, â ŋic sindaŋne jaŋe ine hata hehesicnao rahuc qâsorieeŋgopieŋ.
27Ŋic ojoŋnezi wiac irec me irec ecneme sâcne mi bâfuaocmu, â ŋic moczi gie ʒoɋachec baocmu e ine wiac fofo dunduŋ fuarâ focneocmu.
28Ŋic moc e siocmâc juocmuzi jujure hatao raocmu, â moc e ine sindaŋ hârindaŋ eocmuzi hâmocte hatao raocmu.
tum_Latn dik_Latn dik_Latn nya_Latn dik_Latn dik_Latn dik_Latn mri_Latn dik_Latn dik_Latn dik_Latn dik_Latn tuk_Latn dik_Latn dik_Latn nus_Latn scn_Latn eus_Latn scn_Latn dik_Latn dik_Latn dik_Latn dik_Latn dik_Latn run_Latn dik_Latn fur_Latn dik_Latn